b"\n_START_ARTICLE_\nSant Pere del Castell de Paracolls\n_START_SECTION_\nHist\xc3\xb2ria\n_START_PARAGRAPH_\n\xc3\x89s una esgl\xc3\xa9sia poc documentada. Tan sols dues refer\xc3\xa8ncies documentals, i, encara, una d'elles indirecta (s'hi anomena el Prat de Sant Pere). La indirecta \xc3\xa9s del 1299; la segona, del 1420, anomena expl\xc3\xadcitament la capella de Sant Pere del Castell.\n_START_SECTION_\nL'edifici\n_START_PARAGRAPH_\nL'edifici consta d'una sola nau cap\xc3\xa7ada a llevant per un absis semicircular lleugerament desviat cap al sud, respecte de l'eix de la nau. Les mides interiors de l'esgl\xc3\xa9sia s\xc3\xb3n de 6,5 de llarg per 3,10 d'ample. El frontis de ponent del temple \xc3\xa9s enderrocat, mentre que la resta es mant\xc3\xa9 for\xc3\xa7a dempeus, tot i l'estat general d'abandonament que sofreix. La nau \xc3\xa9s coberta amb una volta de can\xc3\xb3 seguit, mentre que l'absis ho \xc3\xa9s amb volta de quart d'esfera. Un espai presbiterial curt cobert amb volta de can\xc3\xb3. La fa\xc3\xa7ana occidental, esfondrada, \xc3\xa9s constru\xc3\xafda sobre un doble arc de desc\xc3\xa0rrega rebaixat, molt ample, que cobreix la irregularitat de la roca on s'assenta l'esgl\xc3\xa9sia._NEWLINE_La porta original era a la fa\xc3\xa7ana meridional. Actualment est\xc3\xa0 molt desfigurada pels espolis soferts. Exteriorment, l'arc superior \xc3\xa9s desaparegut, i nom\xc3\xa9s hi romanen els carreus ben escairats dels muntants de la porta. L'arc intern, conservat, \xc3\xa9s fet de petites dovelles curtes i amples, for\xc3\xa7a ben escairades. L'\xc3\xbanica finestra conservada \xc3\xa9s la central de l'absis; de doble biaix, a l'interior \xc3\xa9s rectangular, amb una petita llinda que la corona, mentre que a l'exterior, la corona un arc de mig punt fet amb dovelles petites i curtes._NEWLINE_A l'interior del temple, en el mur nord, hi ha un gran n\xc3\xadnxol obert en el gruix del mur, que sembla posterior a la resta de l'esgl\xc3\xa9sia, i s'hi poden veure for\xc3\xa7a elements reaprofitats d'\xc3\xa8poques anteriors, com una base de columna de proced\xc3\xa8ncia desconeguda. L'aparell de l'esgl\xc3\xa9sia \xc3\xa9s majorit\xc3\xa0riament del segle XI, amb alguns elements de finals del mateix segle o ja del XII barrejats amb els que s\xc3\xb3n clarament anteriors."